**Szám:** ÖNK/1-14/2021.

**TÁJÉKOZTATÁS**

**Veszprém Megyei Jogú Város Önkormányzatának Közgyűlése számára**

**Tárgy:** Döntés Veszprém Megyei Jogú Város Önkormányzata Közgyűlésének a veszélyhelyzet idején alkalmazandó védelmi intézkedésről szóló önkormányzati rendelet megalkotásáról

**Előterjesztő:** Porga Gyula polgármester

**Az előterjesztés előkészítésében részt vett:** dr. Lohonyai Bernadett csoportvezető

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendeletben foglaltakat figyelembe véve, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján a döntést a **polgármester** hozhatja meg.

**Az előterjesztés törvényességi felülvizsgálatát végezte:**

|  |  |
| --- | --- |
|  | dr. Dénes Zsuzsanna  irodavezető |

**Tisztelt Közgyűlés!**

A veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet (a továbbiakban: Korm. rendelet) 27. §-a felhatalmazást adott a települési önkormányzat polgármestere mint a helyi önkormányzat képviselő-testülete hatáskörének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti gyakorlója részére, hogy önkormányzati rendeletben határozza meg a 10 000 főnél nagyobb lakónépességű település belterületén azon közterületeket, illetve nyilvános helyeket, ahol a Korm. rendeletben meghatározott módon kötelező maszkot viselni.

Veszprém Megyei Jogú Város Önkormányzatának Közgyűlése a felhatalmazás alapján, a védelmi intézkedésekről szóló Korm. rendeletek adta keretek között, a COVID-19 világjárvány megfékezése hatékonyságának növelése érdekében a tárgyban már több önkormányzati rendeletet alkotott. A Veszprém Megyei Jogú Város Önkormányzata Közgyűlésének a veszélyhelyzet idején alkalmazandó védelmi intézkedésről szóló 13/2021. (III.16.) önkormányzati rendelete 2021. április 8. napján hatályát veszti.

A védelmi intézkedések meghosszabbításáról szóló 166/2021. (IV. 7.) Korm. rendelettel a Kormány 2021. április 19. napjáig fenntartja a védelmi intézkedéseket azzal, hogy a védelmi intézkedések lépcsőzetes feloldásának első fokozatáról szóló 144/2021. (III. 27.) Korm. rendelet 2021. április 7-i hatállyal a kijárási tilalom időszakát este 10 óra és reggel 5 óra közötti időszakban határozza meg.

A Korm. rendeletben foglaltak alkalmazására is 2021. április 19. napjáig van lehetőség, így a 10 000 főnél nagyobb lakónépességű település belterületén továbbra is lehetőség van a kötelező maszkviselés előírására. Ennek alapján arra teszek javaslatot, hogy a kötelező maszkviselés önkormányzati rendeletben történő szabályozása a nyilvános helyek (közforgalom számára megnyitott magánterületen található parkoló, ideértve a nem kiépített parkolót is, Vásárcsarnok, vasútállomás, buszpályaudvar) vonatkozásában továbbra is fennálljon. A belterületi közterületek tekintetében a vonatkozó Korm. rendeletek – figyelembe véve a védelmi intézkedések fokozatos feloldására irányuló kormányzati szándékot – kellő védelmet nyújtanak a járvány visszaszorítására.

Az előterjesztés szerinti önkormányzati rendelet tehát az érintett nyilvános helyeken előírja a kötelező maszkviselést a kivételi körbe tartozó személyeken kívül mindenki számára.

A települések belterületén, az utcán és a közterületen pedig továbbra kötelező a maszkviselés a védelmi intézkedések ideiglenes szigorításáról szóló 104/2021. (III. 5.) Korm. rendelet 2. § (2) bekezdése értelmében.

Kérem a Tisztelt Közgyűlést, hogy a rendelet-tervezetben megfogalmazott döntésemet támogatni és tudomásul venni szíveskedjen.

**Veszprém**, 2021. április 8.

**Porga Gyula**

**Veszprém Megyei Jogú Város Önkormányzata Közgyűlésének 19/2021. (IV. 8.) önkormányzati rendelete**

**a veszélyhelyzet idején alkalmazandó védelmi intézkedésről**

Veszprém Megyei Jogú Város Önkormányzata Közgyűlésének hatáskörében eljáró Veszprém Megyei Jogú Város Önkormányzatának polgármestere a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel kihirdetett veszélyhelyzetben, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörében eljárva, a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A hatodik életévét be nem töltött kiskorú, valamint az értelmi vagy pszichoszociális fogyatékossággal és az autizmus spektrumzavarral élő személy kivételével mindenki köteles a veszélyhelyzet idején alkalmazandó védelmi intézkedések második üteméről szóló Korm. rendeletben meghatározott módon Veszprém közigazgatási területén a belterületi nyilvános helyek közül:

a) közforgalom számára megnyitott magánterületen található parkolóban, ideértve a nem kiépített parkolót is,

b) a Vásárcsarnokban,

c) a vasútállomáson és

d) a buszpályaudvaron

maszkot viselni.

**2. §**

E rendelet rendelkezéseit 2021. április 19. napjáig lehet alkalmazni.

**3. §**

Ez a rendelet 2021. április 9-én lép hatályba.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |

**Előzetes hatásvizsgálat**

**Veszprém Megyei Jogú Város Önkormányzata Közgyűlésének**

**a veszélyhelyzet idején alkalmazandó védelmi intézkedésről szóló önkormányzati rendelet megalkotásához**

**I.**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**II.**

Veszprém Megyei Jogú Város Önkormányzata Közgyűlésének a veszélyhelyzet idején alkalmazandó védelmi intézkedésről szóló önkormányzati rendelet-tervezetben (a továbbiakban: tervezet) foglaltak várható hatásai – a Jat 17.§ (2) bekezdésében foglalt elvárások tükrében – az alábbiak szerint összegezhetők:

1. **A tervezett jogszabály valamennyi jelentősnek ítélt hatása**

E körben a Jat szerint „különösen” a következő kategóriákat kell vizsgálni.

1. **A jogszabály társadalmi, gazdasági, költségvetési hatásai**

**A tervezet társadalmi hatásai:**

A COVID-19 világjárvány elleni védekezés hatékonyságát növeli.

**A tervezet gazdasági hatásai:**

A tervezetnek közvetlen gazdasági hatása nincs.

**A tervezet költségvetési hatásai:**

A tervezetnek közvetlen költségvetési hatása nincs.

1. **A jogszabály környezeti és egészségi következményei:**

A tervezetben foglaltaknak közvetlen környezeti és egészségi következménye nincs.

1. **A jogszabály adminisztratív terheket befolyásoló hatásai:**

A tervezet adminisztratív terheket az Önkormányzatnál nem keletkeztet.

1. **A jogszabály megalkotásának szükségessége, a jogalkotás elmaradásának várható következményei:**

A rendelet megalkotását a COVID-19 világjárvány elleni védekezés hatékonyságának növelése teszi szükségessé.

1. **A jogszabály alkalmazásához szükséges személyi, szervezeti, tárgyi és pénzügyi feltételek:**

A tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.

**Indokolás**

**Veszprém Megyei Jogú Város Önkormányzata Közgyűlésének**

**a veszélyhelyzet idején alkalmazandó védelmi intézkedésről szóló önkormányzati rendelet megalkotásához**

**I.**

A jogalkotásról szóló 2010. évi CXXX. törvény (a továbbiakban Jat.) 18. §-a szerint:

18. § (1) A jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait, és az álláspontját az indokolás közzétételéről.

(2) A jogszabály tervezetének indokolásában tájékoztatást kell adni a javasolt szabályozás és az európai uniós jogból eredő kötelezettségek összhangjáról, valamint a 20. § szerinti egyeztetési kötelezettségről.

(3) A jogszabály tervezetéhez tartozó indokolás nyilvánosságát jogszabályban meghatározottak szerint kell biztosítani.

(4) A jogszabály tervezetéhez tartozó indokolás kötelező erővel nem rendelkezik.

(5) A jogszabály értelmezésekor figyelmen kívül kell hagyni a jogszabály tervezetéhez tartozó indokolás jogszabályszöveggel ellentétes részét.

**II.**

Veszprém Megyei Jogú Város Önkormányzata Közgyűlésének a veszélyhelyzet idején alkalmazandó védelmi intézkedésről szóló önkormányzati rendelet megalkotásának indokai – a Jat 18. §-a alapján – az alábbiak szerint összegezhetők:

1. **A javasolt szabályozást szükségessé tevő társadalmi, gazdasági, szakmai okok és célok, a jogi szabályozás várható hatásainak ismertetése**

A veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet (a továbbiakban: Korm. rendelet) 27. §-a felhatalmazást adott a települési önkormányzat polgármestere mint a helyi önkormányzat képviselő-testülete hatáskörének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti gyakorlója részére, hogy önkormányzati rendeletben határozza meg a 10 000 főnél nagyobb lakónépességű település belterületén azon közterületeket, illetve nyilvános helyeket, ahol a Korm. rendeletben meghatározott módon kötelező maszkot viselni.

Veszprém Megyei Jogú Város Önkormányzatának Közgyűlése a felhatalmazás alapján, a védelmi intézkedésekről szóló Korm. rendeletek adta keretek között, a COVID-19 világjárvány megfékezése hatékonyságának növelése érdekében a tárgyban már több önkormányzati rendeletet alkotott. A Veszprém Megyei Jogú Város Önkormányzata Közgyűlésének a veszélyhelyzet idején alkalmazandó védelmi intézkedésről szóló 13/2021. (III.16.) önkormányzati rendelete 2021. április 8. napján hatályát veszti.

A védelmi intézkedések meghosszabbításáról szóló 166/2021. (IV. 7.) Korm. rendelettel a Kormány 2021. április 19. napjáig fenntartja a védelmi intézkedéseket azzal, hogy a védelmi intézkedések lépcsőzetes feloldásának első fokozatáról szóló 144/2021. (III. 27.) Korm. rendelet 2021. április 7-i hatállyal a kijárási tilalom időszakát este 10 óra és reggel 5 óra közötti időszakban határozza meg.

A Korm. rendeletben foglaltak alkalmazására is 2021. április 19. napjáig van lehetőség, így a 10 000 főnél nagyobb lakónépességű település belterületén továbbra is lehetőség van a kötelező maszkviselés előírására. Ennek alapján a kötelező maszkviselés önkormányzati rendeletben történő szabályozása a nyilvános helyek (közforgalom számára megnyitott magánterületen található parkoló, ideértve a nem kiépített parkolót is, Vásárcsarnok, vasútállomás, buszpályaudvar) vonatkozásában továbbra is szükséges a központi védelmi intézkedések kiegészítéseként azok hatékonysága növelése érdekében. A belterületi közterületek tekintetében a vonatkozó Korm. rendeletek – figyelembe véve a védelmi intézkedések fokozatos feloldására irányuló kormányzati szándékot – kellő védelmet nyújtanak a járvány visszaszorítására.

Az önkormányzati rendelet tehát az érintett nyilvános helyeken előírja a kötelező maszkviselést a kivételi körbe tartozó személyeken kívül mindenki számára.

1. **Az indokolás közzététele, nyilvánossága**

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése alapján az önkormányzati rendelet tervezetéhez tartozó, a megalkotását megelőzően rendelkezésre álló, végső előterjesztői indokolás Nemzeti Jogszabálytárban történő közzététele kötelező. A közzétett indokolás nyilvános. A jogszabály tervezetéhez tartozó indokolás kötelező erővel nem rendelkezik. A jogszabály értelmezésekor figyelmen kívül kell hagyni a jogszabály tervezetéhez tartozó indokolás jogszabályszöveggel ellentétes részét.

1. **A javasolt szabályozás és az európai uniós jogból eredő kötelezettségek összhangja, valamint a Jat. 20. §-a szerinti egyeztetési kötelezettség**

Az önkormányzati rendelet nem esik a Jat. 18. § (2) bekezdésének hatálya alá.